Amahlathi onder administrasie geplaas | Netwerk24
Amahlathi onder administrasie geplaas
Deur Cara-Lee Dorfling 27 Februarie 2019 16:49
Die Oos-Kaapse regering het die Amahlathi-munisipaliteit onder administrasie geplaas.
Een van die Amahlathi-munisipaliteit se geboue in Stutterheim wat in Oktober deur betogers aan die brand gesteek is.
Volgens Sizwe Kupelo, woordvoerder van Phumulo Masualle, premier van die Oos-Kaap, sal ’n span nog voor die einde van die week die administrasie en geldsake by die munisipaliteit oorneem.
“Hulle sal die situasie evalueer om vas te stel watter oortredings tot die krisissituasie gelei het dat krediteure nie betaal is nie en personeellede nie hul salaris gekry het nie.”
Stutterheim, wat deur dié munisipaliteit beheer word, het in Oktober en November onder gewelddadige betogings gesteier toe inwoners die strate ingevaar het oor werkloosheid in die gebied.
Pateka Qaba, burgemeester, is ook daarvan beskuldig dat sy haar vriende in munisipale poste aangestel het.
Twee munisipale geboue is aan die brand gesteek en in puin gelê en ’n man wat vermoedelik betoog het, is deur die polisie doodgeskiet.
Die ANC het Qaba in November uit haar amp verwyder.
Meer oor: Phumulo Masualle | Munisipaliteite | Administrasie
Kannaland kry administrateur
Maquassi Hills: Werkers terug, eis beampte se kop